Az elveszett hercegnő
Trubetzkóy hercegnőt, ki férjétől,
egy orosz főúrtól megszökött, még mindig keresik.
A körözőlevél Debrecenbe is megérkezett,
de, sajnos, idáig még
Debrecenben sem fedezték fel
a szép Alekszandrina hercegnőt.

»Egyszer egy hercegnő
Mit gondolt magába...«
Felöltözött szépen
Utazóruhába,
Felöltözött szépen,
Pénzt is vett magához,
Nem ment el bucsúzni
A férje urához,
Megszökött, megugrott,
Mint valami donna,
Mintha nem is orosz
Hercegnő lett volna.

Keresték, kutatták,
Nem találtak nyomba,
Jó helyre szökhetett
A hercegi donna;
Keresték, kutatták
Egész világszerte,
De ezernyi rendőr
Meg dehogy is lelte.
Hiába szimatolt
Annyi rendőr orra,
Nem találtak sehol
A szép dezentorra.
Hej, pedig nálunk is
Szépen kidobolták:
Fogják el, ha tudják,
A szökevény donnát.

Egy ember volt csupán, 
Aki nem kereste,
Akit nem bántott a
Szép hercegnő veszte,
Aki a szökésért
Sokszor adott hálát
S folyton imádkozik,
Hogy meg ne találják,
Hogy fel ne fedezzék
A szökevény szépet,
Aki odahagyott
Vagyont, állást, férjet,
Egy ember áldja csak
A szöktető percet:
A szép asszony férje,
Trubetzkóy herceg!...
Versek